CELEX: 62020TN0238
Language: et
Date: 2020-05-01 00:00:00
Title: Kohtuasi T-238/20: 1. mail 2020 esitatud hagi – Ryanair versus komisjon

22.6.2020   
            
            
               ET
            
            
               Euroopa Liidu Teataja
            
            
               C 209/36
            
         
      1. mail 2020 esitatud hagi – Ryanair versus komisjon
      (Kohtuasi T-238/20)
      (2020/C 209/47)
      Kohtumenetluse keel: inglise
      
         Pooled
      
      
         Hageja: Ryanair DAC (Swords, Iirimaa) (esindajad: advokaadid E. Vahida, F. Laprévote, S. Rating ja I. Metaxas-Maranghidis)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada Euroopa Komisjoni 11. aprilli 2020. aasta otsus (EL) riigiabi SA.56812 kohta (1) ja
               
            
                  —
               
               
                  mõista kohtukulud välja komisjonilt.
               
            
                  —
               
               
                  Ühtlasi palub hageja, et tema hagi vaadataks läbi Euroopa Liidu Kohtu põhikirja artiklis 23a viidatud kiirendatud menetluses.
               
            
         Väited ja peamised argumendid
      
      Hagi põhjenduseks esitab hageja neli väidet.
      
                  1.
               
               
                  Esimene väide, et komisjoni otsus rikub ELTL erisätteid ning Euroopa õiguse üldpõhimõtteid seoses diskrimineerimiskeeluga kodakondsuse ja teenuste vaba liikumise alusel, mis on liidus lennutranspordi liberaliseerimise aluseks alates 1980ndate lõpust. Liidus lennutranspordi turu liberaliseerimine on võimaldanud tõeliste üleeuroopaliste odavlennuettevõtjate kasvu. Komisjoni otsuses on jäetud tähelepanuta nende üleeuroopaliste lennuettevõtjate roll liidu liikmesriikide ühenduvuses, võimaldades Rootsil anda abi üksnes neile liidu lennuettevõtjatele, millele Rootsi on väljastanud liidu lennutegevusloa. ELTL artikli 107 lõike 3 punktis b on ette nähtud erand ELTL artikli 107 lõikes 1 kehtestatud riigiabi andmise keelust, kuid seal ei ole ette nähtud erandit teistest ELTL eeskirjadest ja põhimõtetest.
               
            
                  2.
               
               
                  Teine väide, et komisjoni otsus rikub komisjoni kohustust kaaluda abi kasulikku mõju võrreldes selle ebasoovitava mõjuga kaubandustingimustele ja moonutamata konkurentsi säilitamisele (i.e.,„kaalukriteerium“).
               
            
                  3.
               
               
                  Kolmas väide, et vaatamata tõsistele raskustele jättis komisjon algatamata ametliku uurimise, ning rikkus hageja menetlusõigusi.
               
            
                  4.
               
               
                  Neljas väide, et oma otsuses rikkus komisjon oma põhjendamiskohustust.
               
            
         (1)  Euroopa Komisjoni 11. aprilli 2020. aasta otsus (EL) riigiabi SA.56812 kohta – Rootsi: COVID 19 puhangus majanduse toetamiseks mõeldud riigiabi ajutise raamistiku alusel lennuettevõtjatele laenu tagamise kord (Euroopa Liidu Teatajas veel avaldamata).